כיצד בוחרים ספר בשביל ילדים? 
מאת: נגה שביט-רז 
יום ראשון 20 בדצמבר 2009 02:51 – עכבר העיר
 "אפשר שלא היו בילדותנו ימים שחיינו אותם כה במלואם, אף כי דימינו כי עברו עלינו בלי לחיותם, כימים שבילינו עם ספר אהוב", כתב מרסל פרוסט בפתיחת המסה הידועה "על הקריאה". יותר ממאה שנה לאחר מכן, מתמודדת ספרות הילדים עם מציאות דיגיטלית מאתגרת ועם שינויים תרבותיים ניכרים, אולם נדמה כי האתגר הגדול העומד לפניה הוא לשמר אותה חוויה משמעותית שניכרה בעבר. 
בכנס שהתקיים לאחרונה באוניברסיטת בר אילן, "סיפורים וספרים לגיל הרך - ממחקר ליישום", ניסתה ד"ר חנה לבנת מהמכללה האקדמית בית ברל, לחדד את חשיבות החוויה הספרותית הייחודית. לדבריה, אחת הבעיות המרכזיות של ספרות הילדים כיום היא הדגשת הממד החינוכי והטיפולי שבה - למשל טיפול בבעיות התנהגותיות, או הקניית ערכים וידע - על חשבון ההנאה מהספר והחוויה הגלומה בקריאתו. חוויה זו - רגשית, קוגניטיבית וחושית כאחת - ייחודית לספרות בכלל ולספרות הילדים בפרט. 
ניצני מחקרים בתחום מגלים כי הקריאה היא כמעט הדרך היחידה המאפשרת לילדים לפרוץ גבולות של מעמד חברתי-כלכלי נמוך, בכך שהיא עוזרת להם לגבש את זהותם תוך הזדהות עם דמויות מגוונות ובנסיבות שמעולם לא היו בהן. אז איך באמת יודעים אם ספר אכן יספק חוויה משמעותית לילד? ד"ר לבנת מנתה כמה קריטריונים בולטים. 

ראשית, באופן טבעי, נבחנת השפה, הכלי המרכזי של הספרות. עושר השפה אינו מותנה בגיל הקורא. שפה פשוטה וברורה מקומה בטקסט מידעי ולא בספרות, שבה מבקשים דווקא את מה שמעבר לרגיל. דוגמה טובה לכך היא ספרה של יהודית קציר "בועה על גב הרוח". למרות החשש של הוצאות ספרים מפני מלל רב ומורכב מדי, העלתה בדיקה בקרב ילדים כי הם מסתדרים היטב עם השפה העשירה. דוגמה נוספת מספק "לילה בלי ירח" מאת אתגר קרת ושירה גפן, בעל העושר הלשוני והמארג הבין-טקסטואלי, המרמז אף לספרות ילדים קלאסית כמו "ויהי ערב" (פניה ברגשטיין) או "מעשה בחתול ושוטר" (מרים ילן שטקליס). 
[bookmark: _GoBack]שנית, מידת מורכבותן של הדמויות בסיפור. ככל שהדמויות מורכבות יותר, לא חד ממדיות ומתפתחות לאורך העלילה, כך חווה הילד חוויה משמעותית יותר. רצוי גם אפיון עקיף של הדמויות ולא אפיון ישיר כמו "הזקן החכם והטוב" או "האיש הרע והטיפש" (ומי שקורא את אגדות אנדרסן, למשל, לא ימצא לעולם תיאור חיצוני של הדמויות). ספריה של נורית זרחי, כמו "מיליגרם" או "אמבטים", הם דוגמה הולמת. 
לאחר מכן, עלילת הסיפור. לכל שלב בעלילה צריכה להיות משמעות ביחס לשלב הקודם וביחס לשלב הבא, ולאו דווקא במבנה לינארי. למשל, ספרה של שירה גפן, "על עלה ועל אלונה", מתאר מסע שלם בתודעתה של הגיבורה. 

לחוויה המשמעותית תורם גם המספר ונקודת המבט שממנה מסופר הסיפור - מידת התחכום, האתגר, המקוריות. ב"אבא עושה בושות" של מאיר שלו, למשל, חווה הקורא לאורך כל הסיפור שתי נקודות מבט: של אפרים, גיבור הסיפור, ושל החברה כולה. לילד שרגיל לראות הכל מנקודת מבטו זהו חידוש, והוא עובר למעשה תהליך התבגרות במקביל לאפרים. 
עוד חשוב לבחון את האמצעים האמנותיים ומידת תרומתם המשמעותית ליצירה. האיורים והעיצוב הגרפי בכללותו הם חלק בלתי נפרד מחוויית הקריאה של הילד. "פרח נתתי לנורית", המאגד את שירי מרים ילן שטקליס בליווי האיורים הייחודיים של דוד פולונסקי, הוא דוגמה טובה לכך. 
קריטריון נוסף, מרכזי, נוגע לתפישות העולם הבאות לידי ביטוי ביצירות. בגיל הרך עוד אין יכולת קריאה ביקורתית (המתפתחת מכיתה ד' ואילך), ולכן כדאי לבחון מראש את המסרים שעוברים בסיפור. ב"ג'ירפה ולישון", למשל, מציג דוד גרוסמן מערכת יחסים בלעדית של אב ובת, שבה האב מוביל את משחק הדמיון ביניהם. ב"אריה בלילות" מציג מאיר שלו גם את הצדדים הפחות חינוכיים של ההורים ומרמז למערכת היחסים האינטימית ביניהם. 
לבנת התייחסה גם למושג הילד וגלגוליו לאורך ההיסטוריה וציינה כי לא כל מה שנכתב בעבר, מתאים להיום; בהקשר זה כדאי להיפטר מהתחושה שמה שאהבנו בילדותנו יאהבו גם ילדינו. "הלב" של ד'אמיציס, למשל, מספרי הילדות הבולטים בעבר, לא מתאים לילדים הקוראים היום (וגם הבוגרים יותר זוכרים כיום אולי רק את מרקו המחפש את אמו מסדרת הטלוויזיה שהתבססה על הספר). 
ואחרי הבחירה המושכלת הזאת בספרים, כדאי פשוט להתמסר לחוויית הקריאה - ולשכוח מכל העולם.

